古纏頭曲
作者：蘇軾
朝代：宋

paragraphs: 鵾弦鐵撥世無有，樂府舊工惟尚叟。
一生喙硬眼無人，坐此困窮今白首。
翠鬟女子年十七，指法已似呼韓婦。
輕帆渡海風掣回，滿面塵沙和淚垢。
青衫不逢湓浦客，紅袖漫插曹綱手。
爾來一見哀駘佗，便著臂韝躬井臼。
我慚貧病百不足，强對黄花飲白酒。
轉關濩索動有神，雷輥空堂戰窗牖。
四弦一抹擁袂立，再拜十分爲我壽。
世人只解錦纏頭，與汝作詩傳不朽。